‘আমি যে বেকার পেয়েছি লেখার স্বাধীনতা।’ লেখার স্বাধীনতা পেয়েই কবি লিখেছেন অবিরত। সুকান্ত ভট্টাচার্যের কবি হয়ে ওঠার পেছনে তার বড় বোন রানীদির বিশেষ ভূমিকা রয়েছে। রানীদি মারা যাওয়ার পর তিনি প্রচ- আঘাত পান, পরে তার মা-ও মারা যান। প্রিয় মানুষের মৃত্যুশোক ছোট্ট সুকান্তের মনে গভীর প্রভাব ফেলে। নিজেকে নিঃসঙ্গ মনে করতে থাকেন। এই নিঃসঙ্গতা দূর করতে তার হাতে উঠে আসে কলম। এই কলম দিয়েই একের পর এক কবিতা লিখে গেছেন। দীর্ঘ জীবন না পাওয়ায় তার কবিতার সংখ্যার দিক থেকে বেশি হয়নি ঠিকই কিন্তু এই সৃষ্টিগুলোর ব্যাপ্তি ছিল বহুদূর। যুগ থেকে যুগে কবি সুকান্তের কবিতার জয়গান চলেছে। জাগতিক জীবনে তিনি অল্প সময় ছিলেন। কিন্তু এই অল্প সময়ে তার ভেতরে প্রবলভাবে ছিল চেতনাবোধ। দেশাত্ববোধে ছিলেন উদ্দীপ্ত। সংক্ষিপ্ত জীবনেই তিনি ছাড়পত্র (১৯৪৭), পূর্বাভাস (১৯৫০), মিঠেকড়া (১৯৫১), অভিযান (১৯৫৩), ঘুম নেই (১৯৫৪), হরতালসহ বহু সাহিত্যকর্ম রচনা করেছেন।